
Naslov: Kako je v Dolenjskih Benetkah po poplavah
Napoved za voditelja:

Minilo je že več kot mesec dni, odkar je reka Krka poplavila 90 hiš na kostanjeviškem otoku in še nekaj drugih objektov v okoliških krajih. Ljudje so v tej vodni ujmi izgubili skoraj vse, od pohištva, ozimnice, strojev, živine... Zdaj skušajo odpraviti nastalo škodo, vendar bo to trajalo še precej časa. Tudi zaradi tega, ker so stene hiš, kljub razvlažilcem, ki so jih dobili, še vedno zelo vlažne, pa tudi zato, ker ljudje denarja za obnovo in nakup povečini sami nimajo, pomoč pa je prišla le v manjših količinah in deležni so jo bili zgolj nekateri posamezniki.
T- Iz Kostanjevice na Krki GORAN ROVAN /
X- Snemalec in montažer Tomi Naglič /
V Kostanjevici je še nekaj družin, ki so se morale zaradi poplav preseliti v zidanice sorodnikov, saj v svojih domovih ne morejo živeti. Mnogi so namreč izgubili vse.
T- MILOŠ HERALOVIČ /
»Od spalnice, dnevne sobe, postle, vse, vse kar je pohištva , izravnalni podni, stene. Ja vse smo zdaj izpraznili, mamo bajto prazno, ne, zravnalne podne smo mogel ven vržt, jih je dvignilo, zdej pa to počasa renoviramo nazaj. Stene oklepat, ker so mokre, pada stran.«

Krajani so resda dobili razvlažilce, s katerimi so skušali čimprej odpraviti vlago, to pa jim zdaj povzroča dodatne, enormne stroške za elektriko, za katere ne vedo, ali jim jih bo kdo povrnil. Nekateri pa so si kljub temu uspeli zasilno urediti svoje domove.
T- MIHAELA JORDAN /
»Smo uredili, kuker smo pač mogel. Kuhno, pa dve sobe, da smo lahko noter, ne. Ampak še skuz razvlažujemo, še velik vode noter. Ste dobil že kakšno pomoč? Sam sosedi moji, vaščani iz Smolenje vasi, tem vsaka jim čast, to. Ni bilo velik, tulk je pa blu, da smo material nakupil, ne. Majstri so bili pa taku, na polovico zastonj.«
V Kostanjevici je nastalo za več kot milijon evrov škode. Le redki so imeli hiše zavarovane pred poplavami in ti so že dobili denar od zavarovalnic. Drugi pa še vedno čakajo na obljubljeno pomoč. Občina ima namreč le 50 tisoč evrov v svojem rezervnem skladu.
T- MOJMIR PUSTOSLEMŠEK /
X- župan občine Kostanjevica na Krki /
»Ta sredstva bomo namenili za samo intervencijo in seveda, če bo kaj ostalo tudi posameznikom. Po drugi strani pa smo odprl poseben račun pri občini, kjer fizične in pravne osebe namenjajo pomoč. Moram reč, da je pred parimi dnevi bil ta znesek okrog 22 tisoč evrov.«
Obnova domov v Dolenjskih Benetkah bo zagotovo dolgotrajna, vsekakor pa krajani že komaj čakajo na pomoč, saj sami teh stroškov zagotovo ne bodo zmogli.

